ཐེ་ཀོར་གྱི་སློབ་སྦྱོང་ཁོར་ཡུག་ནི་གོང་དུ་བཤད་ཟིན་པ་བཞིན་སློབ་བྱོལ་ལན་མང་བྱས་མཐར་གཙོ་བོ་ཁྱིམ་དང་རང་སྦྱོང་གི་བྱེད་ཐབས་ལ་བརྟེན་པ་རེད།དེའང་དགེ་རྒན་ནི་ཁོང་གི་ཡབ་ཆེན་དང་ཕུ་བོ་ལྔ་བ་ཆོ་ཏི་ལོན་ཏ་ར་ནཱ་ཐི་རེད།ད་དུང་ཁོང་གི་ཡུམ་ཆེན་འདས་རྗེས་བརྩེ་བ་ཆེན་མོས་བྱམས་སྐྱོང་དང་ཐུགས་ཁུར།ཤེས་ཡོན་གྱི་ས་བོན་ཐོག་མར་སྐྲུན་མཁན་ནི་ཕུ་བོ་ལྔ་བའི་ལྕ་མོ་ཀཱ་ཏན་ཕ་ལིཏི་ཝེ་རེད།ཁོ་མོ་ནི་མཛངས་མའི་གཤིས་སྤྱོད་ཆ་ཐམས་ཅད་ནས་རྫོགས་པ་ཞིག་ཡིན་ལ།ཐེ་ཀོར་གྱི་ན་ཚོད་ཀྱི་འཚར་ལོངས་དང་ཤེས་ཡོན་གྱི་འཚར་ལོངས་ལ་མཚོན་ན་ཁོ་མོ་ནི་མེད་ཐབས་མེད་པའི་མི་སྣ་ཉག་ཅིག་ཏུ་གྲུབ།དེའང་ཡོངས་སུ་གྲགས་པ་ལྟར་ཐེ་ཀོར་གྱིས་རང་ལོ་བརྒྱད་ཀྱི་ཐོག་སྙན་ངག་བྲིས་ཤིང་།གསར་རྩོམ་གྱི་ལམ་ཁ་གང་ལ་ཞུགས་ནའང་ལྕམ་མོ་ཏི་ཝེ་ལགས་ཀྱི་མཛུབ་སྟོན་ལ་ལྟོས་པ་ཤ་སྟག་རེད།ད་དུང་བཤད་སྒྲོས་སུ་ཁོང་གིས་གསར་རྩོམ་དག་ལ་གལ་ཏེ་ལྕམ་མོ་ཏི་ཝེ་ཡིད་འཐད་བྱུང་ཚེ།ད་གཟོད་སྙན་ངག་རབ་ཀྱི་གྲས་སུ་བརྩི་ངེས་ཞེས་ཟེར།གང་ལྟར་ཁོ་མོས་ཐེ་ཀོར་ལ་ཕྱོགས་གང་ཐད་ནས་ཕ་མ་ལྟར་བྱམས་པས་སྐྱོང་ཡོད་ལ་མཛའ་བོ་ལྟར་བརྩེ་དུང་གིས་འཚོས་མྱོང་།